জগৎমোহন সিংহ

জগৎমোহন সিংহ বিষ্ণুপ্রিয়া মণিপুরী সমাজর আদর্শ শিক্ষাবিদ আগো বারো ইমার ঠারর আন্দোলনে মুঙর পারেঙর লালফামী আগো। সমাজসেবীগো বুলিয়া জগৎমোহন সিংহরে হাবিয়ে বানাপেয়া "জগৎদা" বুলিয়া ডাকলা। গিরকর জরম ১৯২০ খ্রীস্টাব্দর ১৩ ডিসেম্বর নিংথৌকাপার দিনে। গিরকর বাপকর নাঙহান পন্ডিত বাবু সিংহ বারো মালকর নাঙহান তিলোত্তমা দেবী।

লেইরাপা গরর শৌগ অনায় অভাব অনটন বারো নানান ঘাত প্রতিঘাতর হাদিয়েদে লেইরিক তামকরলো। ১৯৪৫ সনে বিএসসি পাশ করানির পিসে গিরকে মণিপুরর ইম্ফালে চুড়াচান্দ হাইস্কুলে শিক্ষকতা করলো। পিসেদে শিলচর সরকারী বয়েজ হায়ার সেকেন্ডারী স্কুলে জয়েন করিয়া ক্রমে উপাধ্যক্ষত্ত অধ্যক্ষর পদফাম পাসিল।

আজীবন নিরলস বারো কর্মচঞ্চল মানুগো আসিল জগৎমোহন। আদর্শ শিক্ষক হিসাবে অসম রাজ্য সরকাররাংতো পদক পাসিল । ১৯৭৪-১৯৮০ পেয়া রাজ্যর মাধ্যমিক শিক্ষা পর্ষদর সদস্যগো আসিল। বিষ্ণুপ্রিয়া মণিপুরী জাত এহার উন্নতির সালেদে গিরকর খাল, হৎনা বারো পরিশ্রমর জিরন নেইসিল। ১৯৫৫ সালে গিরকরে বিষ্ণুপ্রিয়া মণিপুরী সাহিত্য পরিষদর সম্পাদকগ দেনা অসিল। হৌ সমেইত সাত দফা দাবীর গজে গিরকে চকা কলমগো ধরেসিল। বিষ্ণুপ্রিয়া মণিপুরী স্টুডেন্ট ইউনিয়নর লগে যোগযোগ থয়া সরকারর লগে যাবতীয় ইকরা ইকরি এতা গিরক এগই য়াম কুপয়া করে গেলগা।

জগৎমোহন সিংহ ছাত্রজীবনেত্ত সাহিত্য সাধনা করল। ছাত্রগো থানা অবস্থায় ইকরেসলি নাটকহান "নল-দময়ন্তী" জনপ্রিয় অসিল। এছাড়া "বিষ্ণুপ্রিয়া উঠনে, কিয়া ঘুমজিয়া থাইলে" এলা অহান তার ছাত্রবয়সর ইকরাহান। গিরকে নিয়মিত সমাজচেতনামুলক প্রবন্ধ ইকরিয়া গেসেগা "বিষ্ণুপ্রিয়া", "ফাগু", "পাঞ্চজন্য আর্জ্জুনি", "নুয়া বেলী", "চিত্রাংগদা", "পঞ্চশ্রী" ইত্যাদি সাহিত্য পত্রিকাত। নুয়া এলা পত্রিকাৎ শ্রীমৎ দলান চাউবা ছদ্মনাঙে "দলান ইপুর করপেখ" কলাম এগো পাঠকপ্রিয়াতা পাসিল। এতা বাদে গিরক ধর্ম দর্শনর বারে "সংসারধর্ম বারো গীতাসঙ্গ", "বাহানা" ইত্যাদি নাঙে প্রবন্ধ ইকরিয়া গেসেগা। ইমার ঠারর চেতনা নিয়া গিরকর ইকরা "যমপুরী" নাঙর ব্যঙ্গ নাটত ইহার সমালোচিত অসিল। জীবদ্দশাত গিরকে বহ জনপ্রিয় এলা ইকরিয়া গেসেগা । গিরকর হাবিত্ত জনপ্রিয় এলাহান -

জনম জনম মোরে
দিয়া পেঠেইস হুনার মণিপুরে...
সাহিত্য পরিষদর ফংকরা "Tha Mahasbha Review (1971), The Bishnupriya Manipuris and their Culture (1976) বারো Let History and Facts speak about Manipuris (1984)লেরিক এহানি শাৎকরতে গিরকর পরিশ্রম বারো অবদান কম নাগই।

১৯৮৫ খ্রীস্টাব্দর ৭ জুন ইরেইর দিনে সমাজসেবারী জগৎমোহন বিষ্ণুপ্রিয়া মণিপুরী সমাজহানরে কাদুয়েয়া দৌর খয়া পেইলো ।

 জগৎমোহন সিংহর জীবনপঞ্জিকা 

 ১৯২০ ইং ডিসেম্বর ১৩ তারিখে জরম, কাছাড় জেলার মেহেরপুর পরগনার ভকতপুর গাঙে
 ১৯৪০ ইং মেট্রিক পাশ, শিলচর গভ. বয়েজ স্কুলেত্ত ১ম বিভাগে
 ১৯৪২ ইং আইএসসি, কলিকাতা সিটি কলেজেত্ত ১ম বিভাগে
 ১৯৪৪ ইং লোহঙ, ইতিহাসবিদ মহেন্দ্রকুমার সিংহ গিরকর য়েইমাপি জিলিক শ্রীমতি চন্দনা সিংহর লগে।
 ১৯৪৫ ইং বিএসসি পাশ কেমেস্ট্রি অনার্সলো, কলিকাতার বিদ্যাসাগর কলেজেত্ত বারো শিলচর পাবলিক হাইস্কুলে সহকারী শিক্ষকর পদফামে নিয়োগ
 ১৯৫০ ইং করিমগঞ্জ গভ. বয়েজ স্কুলে বিজ্ঞান শিক্ষকর পদফামে নিয়োগ
 ১৯৫৪ ইং শিলচর নর্মাল স্কুলে সহকারী শিক্ষক পদফামে নিয়োগ
 ১৯৫৫ ইং বিষ্ণুপ্রিয়া মণিপুরী সাহিত্য পরিষদর সম্পাদক পদফামে নিয়োগ
 ১৯৫৭ ইং শিলচর গভ. বয়েজ হায়ারসেকেন্ডারী স্কুলে অধ্যাপক পদফামে যোগ
 ১৯৬১ ইং বি, টি, পাশ। গৌহাটি ইউনিভার্সিটিত্ত ১ম অয়া
 ১৯৬২ ইং গভ. বয়েজ হায়ারসেকেন্ডারী স্কুলর কেমিসিট্রর হেড অফ ডিপার্টমেন্ট
 ১৯৬৫ ইং বি এ পাশ ডিসটিংকশন পেয়া
 ১৯৬৮ ইং উপাধ্যক্ষর পদফাম পেইল
 ১৯৭২ ইং অধ্যক্ষর পদফামে কাইল
 ১৯৭৪-৭৬ ইং কাছাড় ডিস্ট্রিক্ট একাডেমীক কাউণ্সিলর সভামাপু
 ১৯৭৪-৭৯ ইং আসাম মাধ্যমিক শিক্ষা পর্ষদর সদস্য পদে আসিল
 ১৯৮০ ইং আদর্শ শিক্ষাবিদগো হিসাবে রাজ্যিক পুরস্কার পেইল
 ১৯৮৩ ইং চাকুরী জিননেত্ত অবসর
 ১৯৮৫ ইং দৌর খয়া পেইল ৭ জুন তারিখে

থাক:বিষ্ণুপ্রিয়া মণিপুরী সাহিত্যিক